钦定古今图书集成/明伦汇编/氏族典/第377卷 > 《凌迪知万姓统谱》 > 孔休源
## 钦定古今图书集成/明伦汇编/氏族典/第377卷 > 《凌迪知万姓统谱》 > 孔休源

按《梁书孔休源传》：“休源字庆绪，会稽山阴人，晋丹阳
太守冲之八世孙。曾祖遥之，宋尚书水部郎。父珮，齐
庐陵王记室参军，早卒。休源年十一而孤。建武四年，
州举秀才，琅琊王融荐之于竟陵王，为西邸学士。梁
台建，为太学博士。初到京，寓于宗人少府卿孔登宅，
曾以祀事入庙，侍中范云一见，深加褒赏。后云命驾”
到少府门，登拂筵整带，谓当诣己，既而独造休源，高
谈尽日，同载还家，登深以为愧。俄除临川王府行参
军，除兼尚书仪曹郎中。时多改作，每访前事，休源以
所诵记，随机决断，曾无疑滞，任昉尝谓之“孔独诵。”除
中书舍人，临川王府记室参军，迁尚书左丞，除给事
黄门侍郎，迁长兼御史中丞，除少府卿，出为宣惠晋
安王府长史、南郡太守，行荆州府州事，迁明威将军，
复为晋安王府长史、南兰陵太守，别敕专行南徐州
事。征为太府卿，俄授都官尚书，领太子中庶子。普通
七年，授宣惠将军，监扬州。中大通二年，加授金紫光
禄大夫。四年五月卒，赠散骑常侍，谥贞。